
Решение №214/11.04.2014 по нак. д. №442/2014 на ВКС, НК, I н.о.
 


	
	В ИМЕТО НА НАРОДА	
	 	
	 Върховният касационен съд на Република България, първо наказателно отделение, в открито заседание на седми април две хиляди и четиринадесета година, в състав:	
	 	
	 ПРЕДСЕДАТЕЛ: ЕВЕЛИНА СТОЯНОВА	
	 	
	 ЧЛЕНОВЕ: НИКОЛАЙ ДЪРМОНСКИ	
	 	
	 БЛАГА ИВАНОВА	
		
	при участието на секретаря Даниела Околийска	
	 	
	и в присъствието на прокурора Пенка Маринова	
	 	
	изслуша докладваното от съдия Евелина Стоянова	
	 	
	дело № 442 по описа за 2014 година.	
	 	
	 Главният прокурор на Република България е направил искане да се възобнови внохд № 48/2010 г. на Окръжния съд-гр.Благоевград, отмени постановеното по него решение, с което е потвърдена присъдата на Районен съд-гр.Гоце Делчев по нохд № 664/2008 г., а делото върне за ново разглеждане, тъй като е допуснато съществено нарушение на процесуалните правила, по смисъла на чл. 348, ал. 1, т. 2 НПК. Пред ВКС прокурорът при Върховната касационна прокуратура поддържа искането.	
	 	
	 Осъденият М. С. Р., редовно призован, не се явява. Защитата му изразява становище за основателност на направеното искане.	
	 	
	 За да се произнесе ВКС взе предвид следното:	
	 	
	 С присъда по нохд № 664/08 г. ГДРС осъдил подс.Р. на основание чл. 280, ал. 2, т. 3, във връзка с чл. 280, ал. 1 и чл. 54 НК на 2 години и 6 месеца лишаване от свобода при първоначален строг режим на изтърпяване в затвор и глоба в полза на държавата в размер на 1600 лева. На основание чл. 25, във връзка с чл. 23 НК съдът наложил на подсъдимия едно общо наказание, измежду наложените му по това дело и но нохд №№ 1154/07 г. и 2643/07 г., а именно 2 години и 6 месеца лишаване от свобода при първоначален строг режим на изтърпяване в затвор и глоба в размер на 1600 лева. Със същата присъда ГДРС се произнесъл и по разноските по делото, които възложил на подсъдимия.	
	 	
	 С решение № 198 от 08.06.2010г. по внохд № 48/10 г. БОС отменил присъдата на ГДРС в частта по приложението на чл. 25, във връзка с чл. 23 НК, а останалата й част я потвърдил.	
	 	
	 Като съобрази горното, доводите на страните и след проверка ВКС, първо наказателно отделение установи:	
	 	
	 Искането е допустимо и основателно.	
	 	
	 Налице е касационното основание по чл. 348, ал. 1, т. 2 НПК.	
	 	
	 При разглеждане на делото съдът по същество не е изяснил обстоятелства от значение за отговорността на подсъдимия, в която връзка неоснователно е отказал да събере данни за заявеното от него осъждане в Република Гърция, за същото деяние, за което е търпял наказание лишаване от свобода. 	
	 	
	 Допуснатото нарушение е препятствало възможността на съда да прецени наличието на условията на чл. 24, ал. 1, т. 6 НПК, след преценка на чл. 53 от Европейската конвенция за международно признаване на присъди.	
	 	
	 При извършената проверка ВКС установи, че по нохд № 664/08 г. на ГДРС, в производство по реда на чл. 306 НПК, осъденият е представил препис от присъдата и удостоверение за освобождаване от затвора (л. 185, 208), както и по внохд № 210/13 г. по описа на БОС (л. 89 и сл.).	
	 	
	 Водим от горното и на основание чл. 425, ал. 1, т. 1 НПК, Върховният касационен съд, първо наказателно отделение	
	 	
	 РЕШИ: 	
	 	
	 ОТМЕНЯ ПО РЕДА НА ВЪЗОБНОВЯВАНЕТО решение № 198 от 08.06.2010 г., постановено по внохд № 48/10 г. на Окръжния съд – гр. Благоевград В ЧАСТТА, с която е потвърдена присъдата на Районния съд – гр. Гоце Делчев по нохд № 664/08 г. и В ТАЗИ ЧАСТ ВРЪЩА ДЕЛОТО за ново разглеждане от друг състав на ОС-гр.Благоевград от стадия на съдебното заседание.	
	 	
	 ПРЕДСЕДАТЕЛ:	
	 	
	 ЧЛЕНОВЕ:	

